CELEX: 32016D2242
Language: sk
Date: 2016-12-09 00:00:00
Title: Vykonávacie rozhodnutie Komisie (EÚ) 2016/2242 z 9. decembra 2016, ktorým sa stanovuje dočasné obchodovanie s osivom Hordeum vulgare L. odrody Scrabble, ktoré nespĺňa požiadavky smernice Rady 66/402/EHS [oznámené pod číslom C(2016) 8106] (Text s významom pre EHP )

13.12.2016   
            
            
               SK
            
            
               Úradný vestník Európskej únie
            
            
               L 337/22
            
         VYKONÁVACIE ROZHODNUTIE KOMISIE (EÚ) 2016/2242
   z 9. decembra 2016,
   ktorým sa stanovuje dočasné obchodovanie s osivom Hordeum vulgare L. odrody Scrabble, ktoré nespĺňa požiadavky smernice Rady 66/402/EHS
   
      
         [oznámené pod číslom C(2016) 8106]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 66/402/EHS zo 14. júna 1966 týkajúcu sa obchodovania s osivom obilnín (1), a najmä na jej článok 17 ods. 1,
   keďže:
   
               (1)
            
            
               V Španielsku je množstvo dostupného certifikovaného osiva druhej generácie Hordeum vulgare L., ktoré spĺňa podmienku stanovenú v bode 1 písmene A prílohy II k smernici 66/402/EHS, pokiaľ ide o minimálnu čistotu osiva, nedostatočné z dôvodu problémov, ku ktorým došlo minulý rok vo výrobnom procese, a preto nestačí na pokrytie potrieb uvedeného členského štátu.
            
         
               (2)
            
            
               Dopyt po takomto osive nemožno uspokojiť osivom z iných členských štátov alebo tretích krajín, ktoré spĺňa všetky požiadavky stanovené v smernici 66/402/EHS.
            
         
               (3)
            
            
               Španielsko by preto malo byť oprávnené povoliť obchodovanie s osivom uvedenej odrody, ktoré podlieha menej prísnym požiadavkám.
            
         
               (4)
            
            
               Okrem toho, iné členské štáty, ktoré môžu Španielsku dodať osivo uvedenej odrody bez ohľadu na to, či sa jeho zber uskutočnil v členskom štáte alebo v tretej krajine, na ktorú sa vzťahuje rozhodnutie Rady 2003/17/ES (2), by mali byť oprávnené povoliť obchodovanie s takýmto osivom v záujme zabezpečenia fungovania vnútorného trhu a zamedzenia jeho narušeniu.
            
         
               (5)
            
            
               Keďže týmto rozhodnutím sa zavádza výnimka z noriem stanovených v predpisoch Únie, je vhodné obmedziť množstvo osiva, ktoré spĺňa menej prísne požiadavky, na minimum potrebné na uspokojenie potrieb Španielska. S cieľom zabezpečiť, aby celkové množstvo osiva povolené na uvedenie na trh na základe tohto rozhodnutia nepresiahlo maximálne množstvo stanovené týmto rozhodnutím, je vhodné, aby Španielsko pôsobilo ako koordinátor, keďže predložilo príslušnú žiadosť o prijatie tohto rozhodnutia a obchodovanie s touto odrodou sa dotýka najmä jeho.
            
         
               (6)
            
            
               Keďže sa stanovuje výnimka z noriem stanovených v predpisoch Únie, obchodovanie s osivom, ktoré spĺňa menej prísne požiadavky, by malo byť dočasné, a to do 31. decembra 2018, pretože to je čas potrebný na to, aby sa umožnila produkcia uvedeného osiva a preskúmanie situácie v súvislosti s dotknutou odrodou.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Obchodovanie s osivom Hordeum vulgare L. (jačmeň) kategórie „certifikované osivo druhej generácie“, ktoré patrí k odrode Scrabble a ktoré nespĺňa požiadavky stanovené v bode 1 písmene A prílohy II k smernici 66/402/EHS, v Únii sa povoľuje na celkové množstvo nepresahujúce 6 000 ton a na obdobie, ktoré uplynie 31. decembra 2018, za predpokladu, že minimálna čistota nie je nižšia ako 97 %.
   Článok 2
   Ktorýkoľvek dodávateľ, ktorý chce na trh uviesť osivo uvedené v článku 1, požiada o povolenie členský štát, v ktorom je usadený. V žiadosti sa uvedie množstvo osiva, ktoré chce dodávateľ umiestniť na trh.
   Príslušný členský štát dodávateľovi povolí uvedenie osiva na trh okrem prípadu, že:
   
               a)
            
            
               existuje dostatok dôvodov pochybovať o tom, či je dodávateľ schopný na trh umiestniť také množstvo osiva, na aké žiadal povolenie alebo
            
         
               b)
            
            
               by udelenie povolenia viedlo k presiahnutiu celkového maximálneho množstva osiva uvedeného v článku 1.
            
         Článok 3
   Členské štáty si navzájom poskytujú administratívnu pomoc pri uplatňovaní tohto rozhodnutia.
   Španielsko koná ako koordinujúci členský štát s cieľom zabezpečiť, aby celkové množstvo osiva, s ktorým majú členské štáty povolené obchodovať v Únii podľa tohto rozhodnutia, nepresiahlo maximálne množstvo osiva uvedené v článku 1.
   Každý členský štát, ktorý dostane žiadosť podľa článku 2, bezodkladne oznámi koordinujúcemu členskému štátu množstvo uvedené v žiadosti. Koordinujúci členský štát bezodkladne informuje uvedený členský štát o tom, či by povolenie malo za následok prekročenie maximálneho množstva.
   Článok 4
   Členské štáty bezodkladne oznámia Komisii a iným členským štátom množstvá, v súvislosti s ktorými vydali povolenie na uvedenie na trh podľa tohto rozhodnutia.
   Článok 5
   Toto rozhodnutie je určené členským štátom.
   
      V Bruseli 9. decembra 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES 125, 11.7.1966, s. 2309/66.
   
      (2)  Rozhodnutie Rady 2003/17/ES zo 16. decembra 2002 o rovnocennosti terénnych inšpekcií uskutočňovaných v tretích krajinách na množiteľskom poraste pre produkciu osiva a o rovnocennosti osiva vyprodukovaného v tretích krajinách (Ú. v. ES L 8, 14.1.2003, s. 10).